b'\n_START_ARTICLE_\n\xc3\x98resund\n_START_PARAGRAPH_\n\xc3\x98resund er et sj\xc3\xb8omr\xc3\xa5de beliggende mellom Sj\xc3\xa6lland og Sk\xc3\xa5ne, tidligere helt dansk farvann, n\xc3\xa5 riksgrense mellom Danmark og Sverige. Middeldybden angis ofte til ca. 11 meter, men omr\xc3\xa5det best\xc3\xa5r av b\xc3\xa5de lavvannede bukter og omr\xc3\xa5der med dybder opp til omkring 40 meter p\xc3\xa5 det smale stykket mellom Helsing\xc3\xb8r og Helsingborg. Sundet er 118 km langt og 4 til 28 km bredt. Det begrenses i nord av en linje fra Gilbjerg Hoved til Kullen. Det begrenses i s\xc3\xb8r av linjen Stevns fyr-Falsterbo._NEWLINE_Bunnen er meget forskjelligartet, men generelt kan man si at de lavvannede omr\xc3\xa5dene er dominert av sandbunn og de dypere omr\xc3\xa5dene har store mengder av silt og leire. I mindre omr\xc3\xa5der finnes dessuten steinrev, muslingbanker og blottlagt grunnfjell. Visse steder i K\xc3\xb8ge Bugt finnes nunataker av undergrunnens kalk. Mellom Amager og Malm\xc3\xb6 ligger en gammel randmorene kalt Drogden Sill, hvor vanndybden ikke overstiger 10 meter. Denne terskelen blir i stor grad styrt av vanngjennomstr\xc3\xb8mningen._NEWLINE_Sundet er ansvarlig for ca. 25 prosent av vannutskiftningen mellom \xc3\x98stersj\xc3\xb8en og Kattegat/Nordsj\xc3\xb8en. \xc3\x98resund har generelt en nordg\xc3\xa5ende overflatestr\xc3\xb8m som f\xc3\xb8rer brakkvann fra \xc3\x98stersj\xc3\xb8en mot Kattegat. Fra Kattegat str\xc3\xb8mmer saltvann s\xc3\xb8rover langs bunnen. De to vannmassene blandes under normale vindstille forhold ikke men danner et s\xc3\xa5kalt springlag med en stor gradient hva ang\xc3\xa5r salinitet og temperatur. Springlaget ligger vanligvis i cirka 10-12 meters dybde. Kun i f\xc3\xa5 situasjoner vil vinden v\xc3\xa6re kraftig nok til \xc3\xa5 oppblande vanns\xc3\xb8ylen og dermed bringe saltvann fra Kattegat til \xc3\x98stersj\xc3\xb8en.\n_START_SECTION_\nHistorie\n_START_PARAGRAPH_\n\xc3\x98resund har gjennom historien hatt en viktig strategisk betydning for en rekke land. Nordeuropas viktigste skipsled gikk gjennom \xc3\x98resund._NEWLINE_Danmark omfattet lenge begge landsider av sundet, og krevde i flere hundre \xc3\xa5r avgift av alle forbipasserende skip. \xc3\x98resundstollen ble innkrevd ved Kronborg._NEWLINE_I 1660 sto det viktige slaget i \xc3\x98resund der Danmark fikk hjelp fra Nederland til \xc3\xa5 motst\xc3\xa5 svensk overmakt._NEWLINE_I 2000 ble \xc3\x98resundsforbindelsen \xc3\xa5pnet, som inneb\xc3\xa6rer vei- og togforbindelse mellom K\xc3\xb8benhavn og Malm\xc3\xb6.'